
Fitobányászati kísérletek napraforgóval

BSc tanulmányaim során lehetőségem nyílt részt venni a „TKP 2020” projektjében,
ahol feladatom az ásványok és növények kölcsönhatásának a kutatása volt, különös tekintettel
az ásványi talajjavítók kémiai elemeinek felvételére és hatásukra a szerves anyag fejlődésére.
Ennek folytatásaként további kísérleteket végeztem, hogy meghatározzam, a bányászott kőzet
nyersanyagból hogyan lehet növényekkel optimálisan ásványi tápelemeket kinyerni, és a
növényekből további hasznosítás céljából kivonni.
Kísérleteimben laboratóriumi körülmények között növesztett napraforgó
elemfelvételét és raktározását vizsgáltam Bodrogkeresztúrról származó nanoőrölt riolittufa
szuszpenziójával kezelt talajon és talajkolloid nélküli, valamint talajkolloiddal kezelt
bükkábrányi meddőn. A kísérletekhez felhasznált anyagokat és a keletkezett növényi mintákat
is ásványtani módszerekkel elemeztem. A kristályos alkotókat XRD-vel azonosítottam, a
kémiai elemek eloszlását, ásványi kiválásokat SEM-EDX segítségével elemeztem, kémiai
vizsgálatként pedig MP-OES vizsgálatot alkalmaztam.
A riolittufával kezelt talajon főleg K-nitrátok, míg az agyagos meddőn K-Ca-szulfátok
halmozódtak fel, a SiO 2 formái közül a cristobalit, kisebb mértékben a kvarc jellemző,
továbbá kalcium karbonát és Ca-oxalát fázisok válnak ki. A biomassza alapszövetében is
kimutatható az ásványi trágya hatása, illetve a talajkolloidból felvett N és ásványi S az
uralkodó kationok szerinti formában halmozódik fel.
A keletkezett termékek vízoldhatók, desztillált vizes áztatással további hasznosításra
kinyerhetők. A fennmaradó anyag tisztított cellulóz, ami szintén felhasználható többek között
ipari szűrésre, papírgyártásra vagy akár katalizátor hordozó felületek előállításához.
A kísérletek bizonyítják, hogy a növelt biomineralizációhoz talajbaktériumokra van
szükség, a talaj vagy kolloid nélküli kísérletekben minimális az elemfelvétel az ásványi
trágyából és kőzetekből.



